**Cuza Vodă**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Văzutu-te-am în pace suind scara măririi

Şi-n pace luând calea augusta-a nemuririi,

O! scump amic, domn mare, o! nume cu splendoare

Sădit pe miriade de libere ogoare!

O clipă apărut-ai în planul veşniciei

Şi veşnice mari fapte lăsat-ai României,

Nălţând din părăsire antica-i demnitate

Prin magica Unire şi sacra Libertate.

Ca norul plin de mană ce trece şi revarsă

O ploaie roditoare pe brazda care-i arsă,

Şi, stând apoi deoparte, în urma lui priveşte

Cum brazda se deschide şi câmpul înfloreşte,

Aşa şi tu din ceruri ai dulcea mângâiere

Şi vezi a ţării tale frumoasa reînviere,

Tu, ce-ai stârpit cu sceptrul, unealta de rodire,

Din suflete şi câmpuri sămânţa de serbire,

Acum te odihneşte gustând eterna pace

În taina maiestoasă a morţii care tace,

Lăsând o lume-ntreagă la tine să gândească

Ş-a ta legendă, Cuza! cu fală s-o rostească…

Sunt nume destinate, ca numele tău mare,

Să stea neclintite pe-a Timpului hotare

Şi veşnic să răspândească o falnică lumină

Pe secole ce-n umbră, trecând, li se închină!